公司節目狂寸「未融晒雪」 李佳芯笑對惡搞:起碼畀大家記得!
藝人李佳芯成為李思捷在扮嘢節目《福祿壽訓練學院》的惡搞對象,被指「未融晒雪」,又影射她遭內地平台「打格仔」。她昨日為劇集拜神時表得得落落大方:「幾開明,自己公司節目笑番自己。」
譚俊彥、李佳芯(Ali)、姜大衞、郭柏妍、黃庭鋒及謝東閔等,昨日在將軍澳電視城為劇集《麻雀樂團》進行拜神儀式,眾人為剛奪得金像獎「最佳男配角」的姜大衞鼓掌。譚俊彥與Ali劇中扮演一對,前者笑言發現了Ali切水果的技能,為大家補充維他命C。兩年後再拍劇的Ali,表示重投劇組一星期就已進入狀態,還直言對收視沒有壓力,認為輕輕鬆鬆也能有火花。
談及李思捷在節目《福祿壽訓練學院》中,將她擺上枱惡搞,抽水狂寸她仍「未融晒雪」,之後又影射她被內地平台「打格仔」一事,Ali大方回應:「幾好呀,咁幾開明,自己公司節目笑番,可以攞到少少noise,觀眾又睇得開心。(認同未融晒雪?)咁大家見到我喺度㗎嘛,同埋攞得呢樣嘢嚟講,即係大家都冇將呢樣嘢放喺心,反而係一個幾好嘅表達。(睇到有冇尷尬?)我冇睇,呢個問題都講咗好多年,最緊要仲係見到我。(影射你被打格仔?)我喺套劇裏面真係有打格,證明佢哋有做足功課。(連個樣都打埋格仔?)如果用呢個手法笑番自己都得意嘅,起碼都有一個point畀人講,大家會記得呢樣嘢。」
郭柏妍常跳掣難捕捉
至於郭柏妍與黃庭鋒劇中扮演一對,庭鋒指合作得很開心,但每次與郭柏妍傾談劇情時,對方的思維總是很佻脫。對於被取笑失魂,郭柏妍自言只是在想事情,庭鋒笑說:「真係唔容易捉緊郭柏妍嘅節奏,仍在捕捉中,哈哈!」郭柏妍為角色練習大提琴,試過在錄影廠狂練一整天,庭鋒笑說:「成日都好似聽到大提琴聲,佢首歌好洗腦。」
本文連結 : https://orientaldaily.on.cc/content/娛樂/odn-20240417-0417_00282_031/公司節目狂寸「未融晒雪」--李佳芯笑對惡搞:起碼畀大家記得!